ועדת הכלכלה, כנסת 17, פרוטוקול מספר 62, 2006-08-20 12:30

משה כחלון: אני מבקש לפתוח את ישיבת ועדת הכלכלה.

משה כחלון: על סדר היום תקנות הבזק (זכיונות) (תיקון), התשס"ו-2006, בדבר הפחתת שיעור תמלוגים.

משה כחלון: "ביום 25 במרץ 2003 אימצה הממשלה את המלצות הוועדה לגיבוש מדיניות וכללים לפתיחת התחרות בתחום התקשורת הנייחת" – מה שנקרא "ועדת קרול".

משה כחלון: המלצת ועדת קרול להפחית את שיעור התמלוגים "ניתנה לאור עמדתה כי תשלום התמלוגים מהווה למעשה מעין 'נטל מס' נוסף המוטל על בעלי הרשיונות השונים, אשר אינו ראוי להתקיים בשוק תחרותי, מאחר והוא יוצר הרחבה מלאכותית של בסיס ההוצאות של המפעילים, אשר 'מגלגלים' חלק ממנו על הצרכן.

משה כחלון: נטל זה מקים חשש לפגיעה ברווחת הצרכן, הנובעת מייקור העלויות של השירותים המוצעים לו".

משה כחלון: לאור הפתיחה החשובה הזאת, לפני שאנחנו מתחילים בדיון הייתי מבקש מעו"ד נגה רובינשטיין להסביר לנו היכן הצרכן ייהנה מן ההפחתה הזאת.

נגה רובינשטיין: ככלל כאשר מטילים נטל לא תמיד יודעים איך ישפיע על הצד השני, וכך גם כשמפחיתים נטל לא ברור היכן תהיה הפחתה, אם בכלל.

נגה רובינשטיין: זאת שאלה שנכון להפנות לחברות הכבלים, כמו ל"בזק", לחברת המב"ל ולחברת YES שקיבלו בשבוע שעבר הקלה בוועדת הכספים.

נגה רובינשטיין: אנו מקווים שהעובדה שהמדינה מסירה נטל כבד מהחברות בהפחתת תשלום התמלוגים, שהוא על בסיס הכנסות, תביא להקלה או למתן תנאים משופרים לצרכן.

לאה ורון: מה המשמעות הכספית של הפחתת התמלוגים?

אסף כהן: לגבי הכבלים בלבד, או בכלל?

לאה ורון: לגבי הכבלים בלבד.

לאה ורון: זה מה שעומד על סדר יום הוועדה.

אסף כהן: כל 0.5% משמעו בין 10-15 מיליון שקלים.

אסף כהן: מדובר כאן על ירידה של 0.5% בשנה.

משה כחלון: מר קמיניץ, איזו בשורה יש לך לצרכנים?

משה כחלון: איך זה יבוא לידי ביטוי?

דוד קמיניץ: הפירמידה עובדת כנראה הפוך, שחברת התקשורת עם ההפסדים הכי גדולים היא האחרונה העולה לדיון האם זכאית להקלה או לא.

אבישי ברוורמן: במבוא לכלכלה לומדים בפרק הראשון:

אבישי ברוורמן: אם יש לך חובות כה גדולים – לא אתה בצרות, אלא הבנקים בצרות.

משה כחלון: כך גם בצבא, לחתום על 16M זה בעייתי, אבל לחתום על סככת טנקים אין שום בעיה.

דוד קמיניץ: זה בא לידי ביטוי בשני מישורים.

דוד קמיניץ: למרות ההפסדים המוצהרים של חברות הכבלים המוצר לא נפגע והחברה ממשיכה לספק את המוצר באותה איכות, ומנסה לשפר אותו עוד ועוד, ומטפלת גם באוכלוסיות חלשות.

דוד קמיניץ: אנחנו מחויבים לספק שירות ללקוחות אנלוגיים, שמרביתם באים מאוכלוסיות קשות-יום.

דוד קמיניץ: באוכלוסיות הללו כבר למעלה משנתיים לא עדכנו מחיר, על אף שהיינו רשאים על-פי חוק, וזה קרוב ל-10% מן הלקוחות.

דוד קמיניץ: הפחתת התמלוגים תאפשר לנו להמשיך לספק מוצר איכותי וברמת השירות שאנו נותנים היום.

דוד קמיניץ: לא הזכרתי בדיון הקודם, אני יכול לציין שבמשך כל המלחמה בצפון חברת הכבלים סיפקה שירות לכל הלקוחות, כולל באצבע הגליל, במשך 24 שעות ביממה, חיברה 1,200 מקלטים חינם, בלי שום תשלום, ולא ננתק אותם.

דוד קמיניץ: אנחנו צריכים עוד קצת חמצן כדי להמשיך לספק את השירות.

אסף כהן: אני מבקש לתקן את דבריי.

אסף כהן: אמרתי קודם שהפחתת התמלוגים ב-0.5% מסתכמת ב-10-15 מיליון שקל.

אסף כהן: זה כבלים ולוויין ביחד.

אסף כהן: כבלים זה קצת יותר מחצי מהסכום הזה, כלומר סדר גודל של 6-8 מיליון שקל.

גלעד ארדן: אם משרד האוצר תומך בבקשה, ואם מנכ"ל חברת הכבלים תומך – ונשמח מאוד אם יגיד לנו שאין כוונה בעתיד הנראה לעין להעלות את המחירים – לדעתי אין מניעה לאשר את הבקשה.

דוד קמיניץ: מנכ"ל חברת הכבלים יכול להגיד, ראשית אם היינו מעדכנים את המחיר ללקוחות האנלוגיים על-פי מה שאנו רשאים בחוק זה היה מוסיף לנו עוד 30 מיליון שקל בשנה.

דוד קמיניץ: אנחנו לא מתכוונים לעדכן כעת את המחיר ללקוחות האנלוגיים.

גלעד ארדן: ההערה הזאת מדאיגה.

גלעד ארדן: הכנסת תימצא במצב מביך אם הפחתת התמלוגים תאושר ואחר-כך תהיה העלאת מחירים למרבית הלקוחות.

גלעד ארדן: אני לא מבקש להתנות את זה, אבל זה נוגע גם למסגרת היחסים העתידיים.

משה כחלון: חבר הכנסת ארדן, אני בודק אם יש לנו סמכות להוריד עוד 0.5%, כך נפתור גם את בעיית החדשות המקומיות.

גלעד ארדן: התפלאתי שאף אחד לא ניסה לקשור בין הדברים.

גלעד ארדן: בהפחתות התמלוגים אפשר גם לפצות את בעלי העסקים בצפון, אפשר לעשות כל מיני דברים.

לאה ורון: אילו על שולחן הוועדה היו עומדות כל הפחתות התמלוגים בכל תחומי התקשורת יתכן שאפשר היה לקשור בין הדברים, אבל משנשאר על שולחן ועדת הכלכלה, בגלל חוק ההסדרים, רק נושא הכבלים לא יהיה ראוי לקשור בין הדברים.

אבישי ברוורמן: כפי שאומרת גברת ורון, אחת הבעיות בכל הדיונים כאן, שלוקחים חתיכה קטנה ופותרים בעיה שמשליכה על מקומות אחרים אך אין התייחסות מערכתית.

אבישי ברוורמן: בתחומי התקשורת צריך לקחת את כל הנושאים ביחד, כי הכול דורש תפיסה כללית.

אבישי ברוורמן: אבל זו גם החולשה של הממשלה, שכל משרד מגיע בנפרד, כל אחד עושה תפקידו, ובסוף כל הדברים גם יחד לא מצליחים.

אבישי ברוורמן: זה מחייב שיחה עמוקה יותר, איך אפשר לנצל את המשבר שקרה בארץ לשידוד מערכות, אבל לא לשם כך נתכנסנו היום.

אבישי ברוורמן: במקרה הזה קול המון – דהיינו ועדת הכלכלה – כקול שדי.

אבישי ברוורמן: יש כאן

אבישי ברוורמן: הסכמה על ההצעה, ללא חילוקי דעות.

אבישי ברוורמן: לפיכך לדעתי יש לאשר אותה.

אבישי ברוורמן: אני תומך בקונצנזוס.

משה כחלון: אולי נצליח באותה הזדמנות להציל את החדשות המקומיות.

משה כחלון: אנחנו רוצים להפחית עוד 0.5%.

ערן ניצן: שר האוצר שותף כמובן למהלך של הפחתת 0.5% בשיעור התמלוגים עד שנת 2010.

ערן ניצן: האישור שלו מונח על שולחן הוועדה.

ערן ניצן: בתשובה לחבר הכנסת ברוורמן, ההתייחסות שלנו להפחתת התמלוגים נעשתה בהסתכלות כוללת.

ערן ניצן: זה פוצל בגלל מבנה הבית בין הוועדות השונות וגובש בהתאם למגבלות תקציביות אצלנו בבית.

ערן ניצן: המתווה שהוגש לאישור הוועדה מכיל בתוכו את המגבלות שלנו ואת היכולת שלנו לספוג.

ערן ניצן: מדובר בעצם על סוג של הוצאה כי פיסקלית מאבדים הכנסה, זה נרשם אצלנו באותה משמעות של הוצאה.

ערן ניצן: לכן אין לנו אפשרות לחרוג מהמתווה שקבענו.

משה כחלון: אמרת: "בשל מבנה הבית".

משה כחלון: אני אגיד: בגלל אילוצים קואליציוניים.

משה כחלון: בעוד 10 שנים ילמדו על כך באוניברסיטה, יקראו את דברי הכנסת או את פרוטוקול הוועדה ולא יבינו מה זה "מבנה הבית", יחשבו שזה בגלל הקומות.

לאה ורון: ולא האוצר הוא שרצה להכניס את הנושא בחוק ההסדרים.

משה כחלון: מר קמיניץ, אנחנו מתכוונים לגשת לקריאת התקנות.

משה כחלון: אם תדבר כעת אתה יכול רק לקלקל.

דוד קמיניץ: רציתי להשלים, לשאלת חבר הכנסת ארדן, ולהגיד שאותה הקלה בדיוק קיבלו לא רק כל יתר חברות התקשורת, אלא גם חברות הסלולר שמעדכנות את המחיר בממוצע מידי רבעון.

דוד קמיניץ: בפנטזיה הכי רחוקה שלי הייתי רוצה להרוויח בעוד 10 שנים את מה שהן פרסמו שהן מרוויחות היום, והן קיבלו בדיוק אותה הקלה כמונו.

נגה רובינשטיין: תקנות הבזק (זכיונות) (תיקון), התשס"ו-2006 "בתוקף סמכותי לפי סעיפים 6לו, 6לח(א) ו-59 לחוק התקשורת (בבזק ושידורים), התשמ"ב-1982 (להלן – החוק), לאחר התייעצות במועצה לשידורי כבלים שנתמנתה לפי החוק בהסכמת שר האוצר לפי סעיף 39ב לחוק יסודות התקציב, התשמ"ה-1985 ובאישור ועדת הכלכלה של הכנסת, אני מתקין תקנות אלה:

נגה רובינשטיין: תקנה 1 – תיקון תקנה 42 בתקנה 42(ג) לתקנות הבזק (זכיונות), התשמ"ח-1987, במקום פסקה (2) יבוא:" כאן מתואר תהליך ההפחתה – ""(2) לגבי השנים 2004 ו-2005 – 3.5%;"

אתי בנדלר: כאן אין שינוי מהמצב הקיים.

נגה רובינשטיין: "(3) בשנת 2006 – 3%; (4) בשנת 2007 – 2.5%; (5) בשנת 2008 – 2%; (6) בשנת 2009 – 1.5%; (7) החל ביום טו' בטבת התש"ע (1 בינואר 2010) – 1%.

נגה רובינשטיין: " תקנה 2 – תחילה תחילתן של תקנות אלה ביום א' בטבת התשס"ו (1 בינואר 2006).

נגה רובינשטיין: " לכך נדרש כמובן אישור רטרואקטיביות ואישור משרד המשפטים.

אתי בנדלר: כאשר מדובר בעניינים פיסקליים, למרות שמדובר בשנת כספים, אנחנו בדרך כלל לא מתייחסים אל זה כאל אישור רטרואקטיבי, כי תמלוגים, כמו מסים, מחושבים על בסיס שנתי.

אתי בנדלר: אבל בכל זאת, למעלה מן הצורך.

אתי בנדלר: בעצם ההפחתה היא מתחילת שנת הכספים הנוכחית, כאשר בהתאם למצב החוקי הקיים שיעור התמלוגים 3.5% וההפחתה כאמור היא בשיעור של 0.5% מדי שנה החל משנת הכספים 2006.

משה כחלון: קיבלתם את המלצות ועדת קרול במלואן?

נגה רובינשטיין: הממשלה אימצה את עקרונות המלצות ועדת קרול.

משה כחלון: ועדת קרול ממליצה להפחית את שיעור התמלוגים עד לביטולם, ואתם לא מבטלים אלא ב-2010 השיעור נשאר 1%.

אסף כהן: ועדת קרול קבעה עקרונית שצריך לבטל את התמלוגים, שאין להם הצדקה, וכתבה שזה ייעשה בהתאם לשיקולים פיסקליים של משרד האוצר.

אסף כהן: בסופו של דבר בדיונים בין המשרדים זה המרב שניתן היה להשיג.

אסף כהן: היה נחמד יותר אילו נקבע כאן תאריך בו גם ה-1% מתבטל, אבל נכון לרגע זה כך יכול האוצר לאשר.

אסף כהן: עד 2010 יהיה די זמן לדבר על ההמשך.

ערן ניצן: כל מילה בסלע.

ערן ניצן: אנחנו שותפים להמלצות, משרד האוצר חתום עליהן.

משה כחלון: אז למה עד 2010 זה לא יהיה אפס?

ערן ניצן: המשמעות היא שבכל אחת מן השנים המפורטות כאן אנחנו הולכים לאגפים שאמורים לבנות את התקציבים ומפנימים את ההפחתה הזאת.

ערן ניצן: זה חלק מסדרי העדיפויות.

ערן ניצן: כרגע אנחנו נעצרים ב-2010, לא יכולים לקבל החלטה על השנים 2011 ואילך.

משה כחלון: היו הפחתות לחברות הסלולר ולחברת הלוויין.

משה כחלון: האם גם שם הגיעו לאותו שיעור הפחתה?

נגה רובינשטיין: זה בדיוק אותו מתווה, הפחתה של 0.5% מדי שנה עד שנת 2010, וב-2010 שיעור של 1%.

לאה ורון: לא היתה התחשבות במצב של חברת HOT?

נגה רובינשטיין: לא.

משה כחלון: אני מבקש להעמיד להצבעה את תקנות הבזק (זכיונות) (תיקון), התשס"ו-2006.

משה כחלון: מי בעד?

משה כחלון: מי נגד?

משה כחלון: בעד תקנות הבזק (זכיונות) (תיקון), התשס"ו-2006 – 5 נגד – אין נמנעים – אין התקנות נתקבלו.

משה כחלון: התקנות נתקבלו פה אחד.

משה כחלון: תודה רבה.

משה כחלון: הישיבה נעולה.